Ododo me 108: I Gudo ma Cito Damaciko
INGEYO anga ma obuto piny i ngom-mi? Meno Caulo. Po ni, en aye ogwoko bongo pa jo ma gucelo Citefano ki gweng. Nen kong dero matar tutwal-li! Ngo mono ma tye ka timme?
I kare ma dong kineko Citefano, Caulo otelo wi jo me dwaro lulub kor Yecu me wanogi. En donyo i ot ki ot ci ywayogi woko ka bologi i mabuc. Pol lupwonnye guringo i boma mukene ci gucako tito lok me “kwena maber” kunnu. Ento Caulo ocito i boma mukene me yenyo lulub kor Yecu. Kombeddi en dong tye i yo me cito Damaciko. Ento, ki i yo, man aye gin me aura ma otimme:
Dero mo oryeny atura ki i polo omenyo kom Caulo. En opoto i ngom, kit ma waneno kany-nyi. Ci dwan mo owaco ni: ‘Caulo, Caulo! Pingo itye ka wanna?’ Jo ma gitye kacel ki Caulo guneno dero-ni dok guwinyo dwan-ni, ento pe giniang gin ma gitye ka waco.
Caulo openyo ni: ‘Rwot, in anga?’
Dwan-ni owaco ni: ‘An Yecu, ma itye ka wano-ni.’ Yecu owaco man pien ka Caulo wano lulub kor Yecu, ci Yecu winyo calo gitye ka wano en kikome.
Caulo kombeddi dong openyo ni: ‘Rwot, omyero atim ango?’
Yecu owaco ni: ‘A malo icit i Damaciko. Kunnu gibititti gin ma myero itim.’ Ka Caulo oa malo ci oyabo wange, en pe romo neno gin mo. Wange oto woko! Pi meno jo ma tye kwede gupeye ki cing ci gutere Damaciko.
Yecu dong oloko ki ngat acel i kin lupwonnyene ma i Damaciko, kun owaco ni: ‘A malo, Anania. Cit i gudo ma gilwongo ni Atir. Peny pi laco mo ma nyinge Caulo i ot pa Juda. An ayero en me bedo laticca mapat.’
Anania oye wot. I kare ma orwatte ki Caulo, en oketo cinge i kome ci owaco ni: ‘Rwot ocwala ni wek wangi oyabbe odoco dok ni ipong ki cwiny maleng.’ Cutcut gin mo ma apada calo nge pok rec opoto ki i wang Caulo, ci en dok ocako neno piny odoco.
Gitiyo ki Caulo i yo mapol tutwal me lok ki dano me rok mapol. En odoko lakwena Paulo, ma wabingeyo lok mapol i kome. Ento mukwongo, kong wanenu gin ma Lubanga ocwalo Petero ni otim.
Tic pa Lukwena 8:1-4; 9:1-20; 22:6-16; 26:8-20.
Peny
- Gin ango ma Caulo otimo i kare ma dong guneko Citefano woko?
- I kare ma Caulo tye ka wot me cito i Damaciko, gin aura ango ma otimme?
- Gin ango ma Yecu owaco ni Caulo otim?
- Cik ango ma Yecu ociko ki Anania, dok Caulo ocako neno piny odoco nining?
- Nying ango ma dok Caulo ngene kwede, dok gitiyo ki en nining?
Peny mukene
- Kwan Tic pa Lukwena 8:1-4.
Aunauna marac ma odiyo kacokke ma nongo ocakke manyen ni otiyo me konyo nyayo niye me ada pa Lukricitayo nining, dok gin ma rom ango ma otimme i kare man? (Tic 8:4; Ic. 54:17)
- Kwan Tic pa Lukwena 9:1-20.
Tic adek ango ma Yecu onyuto ni etye kwede pi Caulo? (Tic 9:15; 13:5; 26:1; 27:24; Rom. 11:13)
- Kwan Tic pa Lukwena 22:6-16.
Watwero bedo calo Anania nining, dok man pire tek pingo? (Tic 22:12; 1 Tem. 3:7; 1 Pet. 1:14-16; 2:12)
- Kwan Tic pa Lukwena 26:8-20.
Lokke pa Caulo me doko Lakricitayo konyo me cuko cwiny jo ma gitye ki luwotgi ma gunyomme kwedgi ma pe gubedo Lukricitayo nining? (Tic 26:11; 1 Tem. 1:14-16; 2 Tem. 4:2; 1 Pet. 3:1-3)
mri_Latn luo_Latn luo_Latn luo_Latn lus_Latn dik_Latn luo_Latn luo_Latn luo_Latn luo_Latn luo_Latn ltg_Latn hat_Latn luo_Latn luo_Latn luo_Latn dik_Latn luo_Latn kin_Latn twi_Latn luo_Latn twi_Latn luo_Latn twi_Latn luo_Latn twi_Latn luo_Latn